Twee korrektiewe beamptes vermoor(Argieffoto: Reint Dykema) Twee beamptes van die departement van korrektiewe dienste is doodgeskiet terwyl hulle besig was om ’n vrygelate gevangene wat sy paroolvoorwaardes verbreek het, te probeer opspoor. Die korrektiewe beamptes is Dinsdagoggend in Duduza aan die Oos-Rand doodgeskiet en een van die beamptes se vuurwapen is ook gesteel. Die twee beamptes van Boksburg is omstreeks 07:45 doodgeskiet. Ronald Lamola, minister van justisie en korrektiewe dienste, het sy skok en hartseer oor die sinnelose koelbloedige moord uitgespreek. “Die geweldige gevoel van verlies word vergroot deur die tragiese omstandighede waaronder dit plaasgevind het. Ek betuig my innige meegevoel aan die families van die oorledenes sowel as hul kollegas.” Die departement sal saam met die SAPD werk en geen steen onaangeroer laat om te verseker dat die skuldiges vasgetrek word nie.